《山泉隐居图（入直回，为云间朱卿题）》
明代·张羽

日长侍立南薰殿，圣主从容正开卷。
内臣如鹄拥图书，诏许近前曾一见。
玉躞金题照眼新，三王二李迹未陈。
妙笔森芒洞冥漠，乃知今人非古人。
归来三叹北窗下，开屏见此新图画。
流淙百折挂石梁，古木寒松势相亚。
木末何人一草庐，山泉之人昔所居。
鸿胪寺里晚朝下，对此高堂心郁纡。
华亭柳湖眼中见，武陵桃源路岂殊。
老夫曾住康王谷，五老香炉映飞瀑。
乱来井臼今可存，因尔高歌望黄鹄。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。